11. รายการระหว่างกัน

11.1 รายการระหว่างกันในรอบปี 2549

ในระหว่างปี 2549 ปตท.สผ. มีรายการระหว่างกันที่เกิดขึ้น
โดยสามารถแบ่งเป็นประเภทของรายการ
ที่เกี่ยวโยงกันตามประกาศคณะกรรมการตลาดหลักทรัพย์แห่งประเทศไทย เรื่อง
การเปิดเผยข้อมูลและ
การปฏิบัติการของบริษัทจดทะเบียนในรายการที่เกี่ยวโยงกัน พ.ศ. 2546 และ พ.ศ. 2547
(ฉบับที่ 2) ซึ่งมีผลบังคับตั้งแต่วันที่ 21 กรกฎาคม 2547 ปตท.สผ. ได้ดำเนินการตามประกาศฯ
โดยกรรมการ และ/หรือ ฝ่ายจัดการ
ได้พิจารณาถึงความสมเหตุสมผล และประโยชน์สูงสุดต่อบริษัท รวมทั้งการเปิดเผยข้อมูลตามประเภท
ของรายการที่ต้องเปิดเผยแล้ว ทั้งนี้ มีรายละเอียดของรายการดังนี้

11.1.1 รายการธุรกิจปกติ ซึ่งเป็นรายการที่คณะกรรมการบริษัทหรือฝ่ายจัดการได้พิจารณาให้ความเห็นชอบแล้ว ดังนี้ 

(1) การซื้อขายผลิตภัณฑ์ปิโตรเลียม

การซื้อขายปิโตรเลียมของ ปตท. กับ ปตท.สผ. จะเกิดขึ้นทันทีที่ทำการผลิตได้ ทั้งนี้
เป็นไปตามเงื่อนไขในสัญญาซื้อขายที่ได้ทำไว้โดยครอบคลุมถึงปริมาณการส่งมอบปิโตรเลียมตั้งแต่เริ่มจนถึงหมดอายุโครงการ
ในปี 2549 ปตท.สผ. ได้ขายปิโตรเลียมที่ผลิตได้ร้อยละ 82.82 ให้กับ ปตท. โดยราคาที่ซื้อขาย
ก็เป็นราคาเดียวกับที่ผู้ร่วมทุนขายให้กับ ปตท. ดังนี้

+--------------------------------------+---------------+---------------+
| ผลิตภัณฑ์                               | ปี 2549        |               |
+--------------------------------------+---------------+---------------+
|                                      | ปริมาณ         | มูลค่า          |
|                                      |               |               |
|                                      |               | (ล้านบาท)      |
+--------------------------------------+---------------+---------------+
| น้ำมันดิบ (ล้านบาร์เรล)                   | 7.74          | 17,164.54     |
+--------------------------------------+---------------+---------------+
| ก๊าซธรรมชาติ (ล้านลูกบาศก์ฟุต)             | 239,527.00    | 38,731.03     |
+--------------------------------------+---------------+---------------+
| ก๊าซแอลพีจี (เมตริกตัน)                   | 96,518.00     | 1,060.62      |
+--------------------------------------+---------------+---------------+
| คอนเดนเสท (ล้านบาร์เรล)                | 6.28          | 14,554.09     |
+--------------------------------------+---------------+---------------+

นอกจากนั้น เมื่อวันที่ 1 กันยายน 2549 กลุ่มผู้ร่วมทุนของ ปตท.สผ.
ได้ลงนามในสัญญาซื้อขายก๊าซฯ แก้ไขเพิ่มเติมของโครงการยาดานา กับ ปตท. ในฐานะผู้ซื้อ
โดยจะเพิ่มปริมาณ
การซื้อขายก๊าซตามสัญญา (Daily Contract Quantity: DCQ) จากวันละ 525
ล้านลูกบาศก์ฟุต เป็นวันละ 565 ล้านลูกบาศก์ฟุต (เฉลี่ยเพิ่มขึ้นวันละ 40 ล้านลูกบาศก์ฟุต)
ตั้งแต่วันที่ 1 กันยายน 2549 เป็นต้นไป

(2) ส่วนลดราคาก๊าซธรรมชาติในอนาคต

เมื่อวันที่ 21 ตุลาคม 2548 ที่ประชุมคณะกรรมการ ปตท.สผ.
มีมติอนุมัติให้นำส่วนลดค่าก๊าซธรรมชาติจ่ายให้แก่ ปตท. เป็นการล่วงหน้าในวงเงินมูลค่าปัจจุบัน
1,500 ล้านบาท เพื่อพยุงอัตราค่าไฟฟ้าผันแปรอัตโนมัติ (ค่าเอฟที) ซึ่ง ปตท.สผ.
จะได้รับเงินที่จ่ายล่วงหน้าดังกล่าวคืนในช่วงที่มีการลดราคาก๊าซธรรมชาติ
จนครบจำนวนมูลค่าสุทธิปัจจุบัน เพื่อสนับสนุนนโยบายรัฐบาล
ซึ่งบริษัทได้บันทึกส่วนลดดังกล่าวในงบกำไรขาดทุนสำหรับปี 2549 จำนวน 330.69 ล้านบาท

 (3) เงินล่วงหน้าตามสัญญาซื้อขายก๊าซโครงการบงกช

 เมื่อวันที่ 13 กรกฎาคม 2548 กลุ่มผู้ร่วมทุนในโครงการบงกชได้ลงนามสัญญาซื้อขายก๊าซธรรมชาติเพิ่มเติมกับ ปตท. ซึ่งทำให้สามารถขยายพื้นที่พัฒนาภายใต้สัญญาซื้อขายเดิม รวมทั้ง ปตท. รับจะซื้อก๊าซธรรมชาติเพิ่มเป็นจำนวนทั้งสิ้น 61 พันล้านลูกบาศก์ฟุต ในช่วงตั้งแต่วันที่ 1 เมษายน 2548 ถึง วันที่ 1 ตุลาคม 2551 โดย ปตท.สผ. ได้ชำระเงินล่วงหน้าให้ ปตท. เป็นจำนวน 444.45 ล้านบาท ณ วันที่ลงนามสัญญา และในปี 2549 ได้ตัดจ่ายเงินล่วงหน้าเป็นค่าใช้จ่ายจำนวน 145.64 ล้านบาท 

11.1.2 รายการเช่าหรือให้เช่าอสังหาริมทรัพย์

ในปี 2546 ปตท.สผ. ตกลงให้ ปตท. ต่อสัญญาเช่าพื้นที่สำนักงานและบริการ ขนาด 2,800
ตารางเมตร เป็นเวลา 3 ปี ตั้งแต่วันที่ 15 สิงหาคม 2546 ถึงวันที่ 14 สิงหาคม 2549
ซึ่งอยู่ระหว่างดำเนินการต่อสัญญา
และในปี 2547 ปตท.สผ. ได้ทำสัญญาให้เช่าพื้นที่สำนักงานและบริการกับ ปตท. อีก ขนาด 201
ตารางเมตร และ
กับ บริษัทอะโรเมติกส์ จำกัด (มหาชน) ขนาด 333 ตารางเมตร โดยมีกำหนด 3 ปี ตั้งแต่วันที่ 1
ตุลาคม 2547
ถึงวันที่ 30 กันยายน 2550 และตามสัญญาเช่าที่ดินกับปตท. ขนาด 2 ไร่ 2 งาน 86 ตารางวา
ในปี 2549 ปตท.สผ.
มีค่าใช้จ่ายค่าเช่าที่ดินจำนวน 616,965 บาท

ทั้งนี้ ราคาค่าเช่าพื้นที่และบริการดังกล่าวมีความเหมาะสมเมื่อเปรียบเทียบกับราคาตลาด
และมีมูลค่าตอบแทนรวมของรายการเป็นดังนี้

+------------------+--------------------+-------------+---------------+
| บริษัท             | ความเกี่ยวข้อง        | รายการ      | รายได้ค่าเช่า ปี  |
|                  |                    |             | 2549          |
|                  |                    |             |               |
|                  |                    |             | (บาท)         |
+------------------+--------------------+-------------+---------------+
| บริษัท ปต          | ปตท. ถือหุ้นใน        | เช่า         | 18,660,384    |
| ท. จำกัด (มหาชน)  | ปตท.สผ. 66.10%     | พื้นที่และบริการ |               |
+------------------+--------------------+-------------+---------------+
| บร               | ปตท.               | เช่า         | 2,721,276     |
| ิษัทอะโรเมติกส์ จำกัด | ซึ่งเป็นผู้ถือหุ้นใหญ่ของ   | พื้นที่และบริการ |               |
|  (มหาชน) หรือ ATC | ปตท.สผ. ถือหุ้นใน ATC |             |               |
|                  | 49.82%             |             |               |
+------------------+--------------------+-------------+---------------+

11.1.3 การทำสัญญาว่าจ้างบริษัท พีทีที ไอซีที โซลูชั่น จำกัด

ตามที่ ปตท.สผ. ได้เข้าร่วมลงทุนจัดตั้ง บริษัท พีทีที ไอซีที โซลูชั่นส์ จำกัด (PTT ICT)
ในสัดส่วนการถือหุ้นร้อยละ 20 นั้น (ปตท. และบริษัทในเครือ ปตท. ได้แก่ ATC, บริษัท ปตท.
เคมิคอล จำกัด (มหาชน), บริษัท ไทยออยล์ จำกัด (มหาชน) ได้ร่วมกันถือหุ้นใน PTT ICT
ร้อยละ 20) ที่ประชุมคณะกรรมการ ปตท.สผ. ครั้งที่ 10/2549/254 เมื่อวันที่ 29 กันยายน
2549 มีมติอนุมัติให้ ปตท.สผ. ลงนามในสัญญาว่าจ้าง บริษัท พีทีที ไอซีที โซลูชั่นส์ จำกัด
เพื่อให้บริการด้านเทคโนโลยีสารสนเทศและการสื่อสารแก่บริษัท โดยมีกำหนดอายุสัญญา 5 ปี
นับตั้งแต่ 1 กรกฎาคม 2549 เป็นต้นไป วงเงินค่าจ้างรวมทั้งสิ้นประมาณ 702 ล้านบาท
(ในสัดส่วนของปตท.สผ.)

11.2 มาตรการหรือขั้นตอนการอนุมัติการทำรายการระหว่างกัน

คณะกรรมการ ปตท.สผ. ได้พิจารณารายการที่อาจมีความขัดแย้งทางผลประโยชน์ หรือ
รายการที่เกี่ยวโยงกัน หรือ รายการระหว่างกันอย่างเหมาะสม ภายใต้กรอบจริยธรรมที่ดี
โดยผ่านการกลั่นกรองจากคณะกรรมการตรวจสอบ
และดูแลให้มีการปฏิบัติเป็นไปตามเกณฑ์ของตลาดหลักทรัพย์ฯ
และสำนักงานคณะกรรมการกำกับหลักทรัพย์และตลาดหลักทรัพย์
ตลอดจนพิจารณาการเปิดเผยข้อมูลการทำรายการที่อาจมีความขัดแย้งทางผลประโยชน์ต่อสาธารณชนให้มีความถูกต้องและครบถ้วน
ทั้งนี้ ปตท.สผ. ได้กำหนดนโยบายเรื่องความขัดแย้งทางผลประโยชน์ไว้อย่างชัดเจน
เพื่อให้กรรมการ และพนักงานได้ยึดถือและปฏิบัติอย่างถูกต้อง
ซึ่งได้มีการกำหนดขั้นตอนในการรายงานความขัดแย้งของผลประโยชน์ไว้ด้วย
และหากรายการใดที่กรรมการ พนักงาน หรือ บุคคลที่เกี่ยวโยงกัน
มีผลประโยชน์เกี่ยวข้องในการทำรายการกับ ปตท.สผ. ห้ามกรรมการหรือพนักงาน
มีส่วนร่วมในการตัดสินใจหรืออนุมัติรายการดังกล่าว และให้ใช้ราคาที่ยุติธรรม เหมาะสม
เสมือนการทำรายการกับบุคคลภายนอกด้วย

11.3 ความเห็นของคณะกรรมการตรวจสอบ

คณะกรรมการตรวจสอบได้สอบทานรายการระหว่างกันที่เกิดขึ้นและบันทึกบัญชีในปี 2549
ตามรายละเอียดข้างต้น
เห็นว่ารายการดังกล่าวเป็นรายการที่มีเงื่อนไขและราคาที่ยุติธรรมเหมาะสม ซึ่งได้ผ่าน
การอนุมัติจากฝ่ายจัดการหรือคณะกรรมการบริษัทก่อนการทำรายการแล้ว

11.4 การทำรายการระหว่างกันในอนาคต

รายการระหว่างกันของบริษัทในอนาคต จะเป็นรายการที่ดำเนินการทางธุรกิจตามปกติ
และไม่มีการถ่ายเทผลประโยชน์ระหว่างบริษัทกับบริษัทที่เกี่ยวข้องหรือบุคคลที่เกี่ยวข้อง โดย
ปตท.สผ. จะยึดถือและปฏิบัติตามกฎข้อบังคับของตลาดหลักทรัพย์ฯ
หรือหน่วยงานกำกับดูแลอื่นในเรื่องรายการระหว่างกันอย่างเคร่งครัด
และคำนึงถึงความสมเหตุสมผล ความเหมาะสมในเงื่อนไขและราคาตลาดที่อ้างอิงได้
เพื่อให้ผู้ถือหุ้นและผู้มีส่วนได้เสียทุกฝ่ายได้รับการดูแลผลประโยชน์อย่างเป็นธรรมและเท่าเทียมกันตามนโยบายการกำกับดูแลกิจการที่ดีของ
ปตท.สผ.